CELEX: 62020CN0541
Language: fi
Date: 2020-10-23 00:00:00
Title: Asia C-541/20: Kanne 23.10.2020 – Liettuan tasavalta v. Euroopan parlamentti ja Euroopan unionin neuvosto

18.1.2021   
            
            
               FI
            
            
               Euroopan unionin virallinen lehti
            
            
               C 19/21
            
         
      Kanne 23.10.2020 – Liettuan tasavalta v. Euroopan parlamentti ja Euroopan unionin neuvosto
      (Asia C-541/20)
      (2021/C 19/28)
      Oikeudenkäyntikieli: liettua
      
         Asianosaiset
      
      
         Kantaja: Liettuan tasavalta (asiamiehet: K. Dieninis, V. Kazlauskaitė-Švenčionienė, R. Dzikovič, A. Kisieliauskaitė, G. Taluntytė ja R. Petravičius, advokato)
      
         Vastaaja: Euroopan parlamentti ja Euroopan unionin neuvosto
      
         Vaatimukset
      
      
                  1.
               
               
                  Direktiivin 2020/1057 (1) 1 artiklan 3 ja 7 kohta, joissa velvoitetaan soveltamaan sääntöjä, jotka koskevat direktiivissä 96/71/EY tarkoitettua kuljettajien lähettämistä työhön toiseen jäsenvaltioon kansainvälisiin kuljetuksiin ja kabotaasiin, on kumottava. Jos direktiivin 2020/1057 1 artiklan 3 ja 7 kohtaa ei ole mahdollista kumota tämän direktiivin pääsisältöä muuttamatta, Liettuan tasavalta vaatii direktiivin 2020/1057 kumoamista kokonaisuudessaan.
               
            
                  2.
               
               
                  Asetuksen 2020/1054 (2) 1 artiklan 6 kohdan d alakohta on kumottava siltä osin kuin tässä säännöksessä velvoitetaan kuljetusyritykset huolehtimaan siitä, että kuljettajat palaavat asuinpaikkaansa tai työnantajan toimipisteeseen neljän viikon välein. Jos säännöksen tätä osaa ei ole mahdollista kumota, Liettuan tasavalta vaatii kyseisen säännöksen kumoamista kokonaisuudessaan.
               
            
                  3.
               
               
                  Asetuksen 2020/1054 3 artikla on kumottava siltä osin kuin siinä säädetään, että asetukseen (EY) N:o 651/2006 tehdyt muutokset tulevat voimaan kahdentenakymmenentenä päivänä sen jälkeen, kun asetus 2020/1054 on julkaistu (20.8.2020). Jos asetuksen 2020/1054 3 artiklaa ei ole mahdollista kumota sen vaikuttamatta tämän asetuksen muihin säännöksiin, Liettuan tasavalta vaatii asetuksen 2020/1054 kumoamista kokonaisuudessaan.
               
            
                  4.
               
               
                  Euroopan parlamentti ja neuvosto on velvoitettava korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Liettuan tasavalta vetoaa kanteensa tueksi seuraaviin perusteisiin:
      
                  1.
               
               
                  
                     Direktiivin 2020/1057 1 artiklan 3 ja 7 kohdalla, siltä osin kuin niissä velvoitetaan soveltamaan sääntöjä, jotka koskevat työntekijöiden lähettämistä työhön muihin kuin kahdenvälisiin kansainvälisiin kuljetuksiin ja kabotaasiin, rikotaan:
                  
                              1.1.
                           
                           
                              
                                 Yhdenvertaisen kohtelun periaatetta, koska kuljetusten valikoiva jakaminen ei ole millään tavalla perusteltua ja saa aikaan kahdentyyppistä palkkausta saman yrityksen palveluksessa oleville työntekijöille, vaikka he tekevät saman tyyppistä työtä. Näin ollen työntekijöiden lähettämistä koskevia sääntöjä ei ole vahvistettu objektiivisten kriteerien perusteella, mikä on vastoin periaatetta, jonka mukaan samasta työstä on saatava sama palkka, ja vastoin Euroopan unionin perusoikeuskirjan 20 artiklassa vahvistettua yhdenvertaisen kohtelun periaatetta.
                           
                        
                              1.2.
                           
                           
                              
                                 Suhteellisuusperiaatetta, koska unionin toimielimet i) ovat säätäneet samaa työtä tekeville kuljettajille eri palkkausjärjestelmät, ii) eivät ole ottaneet huomioon kansainvälisiin kuljetuksiin liittyviä erityispiirteitä, iii) eivät ole ottaneet huomioon kansainvälisten kuljetusten parissa työskentelevien työntekijöiden poikkeuksellisen suurta liikkuvuutta, iv) ovat säätämillään kriteereillä asettaneet pienille ja keskisuurille yrityksille raskaan hallinnollisen taakan, jota ei voida perustella, ja ovat tehneet selvän virheen ja antaneet toimen, joka ei ole oikeassa suhteessa sillä tavoiteltuun päämäärään.
                           
                        
                              1.3.
                           
                           
                              
                                 Hyvän lainsäädännön periaatetta, koska unionin toimielinten oli tehtävä kanteen kohteena olevien säännösten vaikutustenarviointi tai perusteltava se, ettei tällainen arviointi ollut tarpeen.
                           
                        
            
                  2.
               
               
                  
                     Asetuksen 2020/1054 1 artiklan 6 kohdan d alakohdalla, jossa säädetään kuljetusyritysten velvollisuudesta huolehtia siitä, että kuljettajat palaavat asuinpaikkaansa tai työnantajan toimipisteeseen neljän viikon välein, rikotaan:
                  
                              2.1.
                           
                           
                              
                                 SEUT 45 artiklaa, koska kuljettajille asetetulla velvollisuudella palata asuinpaikkaansa tai työnantajan toimipisteeseen ilman, että heillä on mahdollisuutta valita itse, missä he aikovat viettää lepoaikansa, loukataan heidän vapaata liikkuvuuttaan työntekijöinä.
                           
                        
                              2.2.
                           
                           
                              
                                 SEUT 26 artiklaa ja syrjintäkiellon periaatetta, koska kanteen kohteena olevalla säännöksellä rajoitetaan työntekijöiden vapaata liikkuvuutta ja syrjitään unionin reuna-alueen jäsenvaltioissa toimivien kuljetusyritysten työntekijöitä asettamalla heille velvollisuus palata asuinpaikkaansa tai työnantajan toimipisteeseen lepoaikoja varten, koska näiden työntekijöiden on matkustettava huomattavan pitkiä matkoja ja he menettävät paljon enemmän aikaa kuin unionin keskellä ja sen lähellä sijaitsevissa jäsenvaltioissa toimivien kuljetusyritysten kuljettajat; unionin reuna-alueen jäsenvaltioissa toimivat kuljetusyritykset ovat työntekijöiden paluuta koskevan säännöksen toteuttamisen osalta epäedullisemmassa tilanteessa verrattuna sisämarkkinoilla toimivien muiden yritysten tilanteeseen.
                           
                        
                              2.3.
                           
                           
                              
                                 EUT-sopimuksen 3 artiklan 3 kohtaa, SEUT 11 ja SEUT 119 artiklaa ja unionin ympäristö- ja ilmastonmuutospolitiikkaa, koska velvollisuudella huolehtia siitä, että kuljettajat palaavat takaisin neljän viikon välein, lisätään keinotekoisesti liikennettä unionin teillä, samoin kuin tyhjillä kuljetusajoneuvoilla palaavien kuljettajien määrää, muiden järjestettyjen kuljetusten määrää, polttoaineen kulutusta ja hiilidioksidipäästöjä ympäristöön.
                              
                           
                        
                              2.4.
                           
                           
                              
                                 Suhteellisuusperiaatetta, koska tässä säännöksessä säädetty velvollisuus palata säännöllisin väliajoin on toimi, joka ei selvästikään ole oikeassa suhteessa eikä asianmukainen ilmoitetun tavoitteen eli työntekijöiden lepo-olosuhteiden parantamisen saavuttamiseen.
                           
                        
            
                  3.
               
               
                  
                     Asetuksen 2020/1054 3 artiklalla, jossa vahvistetaan kyseisen asetuksen voimaantulopäivä (20.8.2020) ilman siirtymäjaksoa, erityisesti kun otetaan huomioon velvollisuus soveltaa viipymättä i) asetuksen N:o 561/2008 8 artiklan 8 kohdassa tehtyjä muutoksia, jotka koskevat kieltoa viettää lepoaika ajoneuvon ohjaamossa ja ii) asetuksen N:o 561/2008 8 artiklan 8 a kohdassa tehtyjä muutoksia, jotka koskevat velvollisuutta huolehtia siitä, että kuljettajat palaavat asuinpaikkaansa neljän viikon välein, rikotaan:
                  
                              3.1.
                           
                           
                              
                                 Suhteellisuusperiaatetta, siltä osin kuin unionin toimielimet vahvistaessaan, että asetus tulee voimaan kahdenkymmenen päivän kuluessa i) eivät ole ottaneet huomioon, että jäsenvaltiot ja kuljetusyritykset eivät voi objektiivisista syistä ja siirtymäjakson puuttuessa sopeutua näihin muutettuihin velvoitteisiin ii) eivätkä ole esittäneet mitään perusteita, joiden vuoksi tällainen kiire uusien velvoitteiden voimaantulossa olisi perusteltua.
                           
                        
                              3.2.
                           
                           
                              
                                 SEUT 296 artiklassa vahvistettua perusteluvelvollisuutta, koska unionin toimielimet tiesivät ehdotusta tutkiessaan vaikutustenarvioinnin ja muiden lähteiden perusteella, että i) kuljetusyritysten olisi käytännössä mahdotonta soveltaa kieltoa oleskella ajoneuvon ohjaamossa lepoaikoina suurimmassa osassa jäsenvaltioita (koska muiden majoituspaikkojen tarjonta on riittämätöntä) ja että ii) velvollisuutta huolehtia siitä, että kuljettajat palaavat asuinpaikkaansa tai työnantajan toimipisteeseen olisi vaikea soveltaa, koska tämän velvollisuuden toteuttamista koskevat säännöt eivät ole selkeitä, joten unionin toimielimillä oli velvollisuus esittää perusteet sen tueksi, että siirtymäjaksoa ei ole tai että säännöksen voimaantuloaikaa ei siirretä myöhempään ajanjaksoon.
                           
                        
                              3.3.
                           
                           
                              
                                 Lojaalin yhteistyön periaatetta, koska unionin toimielimet eivät ole millään tavalla perustelleet sitä, että kielto yöpyä ajoneuvon ohjaamossa lepoaikoina ja velvollisuus huolehtia siitä, että kuljettajat palaavat asuinpaikkaansa olisi saatettava viipymättä voimaan, minkä lisäksi ne eivät ole ottaneet huomioon jäsenvaltioiden ja niiden henkilöiden, joita asia koskee, toimittamia tietoja, jotka koskevat objektiivisia esteitä ja tarvetta säätää siirtymäjaksosta, joka mahdollistaa sopeutumisen muutettuun säännöstöön.
                           
                        
            
         (1)  Direktiiviä 96/71/EY ja direktiiviä 2014/67/EU koskevien erityisten sääntöjen vahvistamisesta siltä osin kuin on kyse maantieliikenteen alan työntekijöiden lähettämisestä työhön toiseen jäsenvaltioon ja direktiivin 2006/22/EY muuttamisesta valvontavaatimusten osalta 15.7.2020 annettu Euroopan parlamentin ja neuvoston direktiivi (EU) 2020/1057 (EUVL 2020, L 249, s. 49).
      
         (2)  Asetuksen (EY) N:o 561/2006 muuttamisesta siltä osin kuin on kyse vuorokautista ja viikoittaista enimmäisajoaikaa, vähimmäistaukoja sekä vuorokautisia ja viikoittaisia lepoaikoja koskevista vähimmäisvaatimuksista ja asetuksen (EU) N:o 165/2014 muuttamisesta siltä osin kuin on kyse ajopiirtureilla tapahtuvasta paikannuksesta 15.7.2020 annettu Euroopan parlamentin ja neuvoston asetus (EU) 2020/1054 (EUVL 2020, L 249, s. 1).